Man dood ná bakleiery met sy susters(Argieffoto) ’n Man is vandeesweek in ’n hospitaal in die Vrystaat dood nadat hy tuis na bewering in ’n bakleiery met sy susters betrokke was. Kol. Thandi Mbambo, woordvoerder van die polisie, het Vrydag in ’n verklaring gesê die polisie op Bethlehem is Dinsdagoggend na Jabulani Mguni (41) se huis in die informele nedersetting Bohlokong buite die dorp ontbied waar hulle hom op die vloer aangetref het. Mguni het beserings aan sy kop en hande gehad en is na ’n plaaslike hospitaal gehaas waar hy later die dag aan sy beserings beswyk het. Volgens Mbambo het Mguni en sy susters saam in die huis gewoon. Hy het na bewering reeds beseer by die huis aangekom waarna hy en sy susters baklei het. “Hy het glo tydens dié bakleiery geval en gegly,” het Mbambo gesê. Verskeie voorvalle van huishoudelike geweld is egter voorheen by die Bohlokong-polisie aangemeld nadat Mguni en sy susters in bakleierye betrokke was. Volgens Mbambo sal die oorsaak van Mguni se dood deur ’n nadoodse ondersoek bevestig word. Die polisie ondersoek in dié stadium ’n saak van moord.